Broj: 711-I-2436-M-194/23-02-24

Zagreb, 14. studenog 2023.

**MARIO MILJAVAC**

Ravnatelj Operativno-tehničkog centra za nadzor

komunikacija

**Predmet: mišljenje na zahtjev obveznika Maria Miljavca,**

- daje se

Povjerenstvo za odlučivanje o sukobu interesa (dalje: Povjerenstvo) dana 31. listopada 2023. pod brojem 711-U-7658-M-194/23-01-28, zaprimilo je zahtjev za davanjem mišljenja koji je podnio obveznik Mario Miljavac, ravnatelj Operativno-tehničkog centra za nadzor komunikacija (dalje u tekstu:OTC).

U podnesenom zahtjevu obveznik navodi da od 18. siječnja 2021. godine obnaša u četverogodišnjem mandatu dužnost ravnatelja OTC-a, zbog čega je državni dužnosnik u smislu Zakona o sigurnosno-obavještajnom sustavu Republike Hrvatske. Nadalje, navodi da s bratom i sestrom dijeli suvlasništvo nekretnine označene kao k.č. ….. (z.k.ul……) k.o. Maletići, ZK odjel Općinskog suda Karlovac, u naravi zapuštenog mlina na rijeci Dobri s pripadajućom česticom, svatko u 1/3 idealnog dijela. Također ističe da je za predmetnu nekretninu pred dovršetkom postupak utvrđivanja statusa preventivne zaštite od daljnjeg propadanja pa potom obnove i privođenja kulturno-etnografskoj svrsi, pri čemu bi se koristila i poticajna sredstva EU i/ili Republike Hrvatske, putem javnih natječaja raspisanih i provođenih od strane Ministarstva kulture i medija. Slijedom navedenog, postavlja Povjerenstvu upit da li bi korištenje navedenih poticajnih sredstava u naprijed opisanu svrhu od strane njega kao obveznika i drugih suvlasnika, predstavljalo sukob interesa te ukoliko da, na koji bi se način takav eventualni sukob interesa mogao otkloniti. Zaključno ističe da je OTC osnovan Zakonom o sigurnosno-obavještajnom sustavu Republike Hrvatske radi obavljanja aktivacije i upravljanja mjerom tajnog nadzora telekomunikacijskih usluga, djelatnosti i prometa te ostvarivanja operativno-tehničke koordinacije između telekomunikacijskih operatora državnih tijela ovlaštenih za primjenu mjera tajnog nadzora (sigurnosno-obavještajne agencije, tijela kaznenog progona i pravosudna tijela) te kao takav nema nikakvih dodirnih točaka s djelokrugom rada Ministarstva kulture i medija.

Povodom navedenog zahtjeva, Povjerenstvo na temelju članka 32. stavka 1. podstavka 3. Zakona o sprječavanju sukoba interesa („Narodne novine“ 143/21-u daljnjem tekstu: ZSSI) na 31. sjednici održanoj 14. studenog 2023. godine, obvezniku daje mišljenje, kako slijedi.

Člankom 18. stavkom 1. Zakona o sigurnosno obavještajnom sustavu Republike Hrvatske („Narodne novine“ broj 79/06, 105/06-dalje u tekstu: ZSOS ) propisano je da se radi obavljanja aktivacije i upravljanja mjerom tajnog nadzora telekomunikacijskih usluga, djelatnosti i prometa te ostvarivanja operativno-tehničke koordinacije između pravnih i fizičkih osoba koje raspolažu javnom telekomunikacijskom mrežom i pružaju javne telekomunikacijske usluge i usluge pristupa u Republici Hrvatskoj i tijela koja su ovlaštena za primjenu mjera tajnog nadzora telekomunikacija sukladno tom Zakonu i Zakonu o kaznenom postupku, osniva Operativno-tehnički centar za nadzor telekomunikacija.

Člankom 21. stavkom 1. ZSOS-a propisano je da radom OTC-a upravlja ravnatelj koji se imenuje i razrješuje rješenjem Vlade, na prijedlog savjeta za koordinaciju rada sigurnosno-obavještajnih agencija. Također, propisano je da se ravnatelj imenuje na vrijeme od četiri godine pri čemu ista osoba može biti ponovno imenovana.

Člankom 36. ZSOS-a propisano je da se mjere tajnog prikupljanja podataka iz članka 33.stavka 3. točke 1a), točke 2., točke 3. i točke 5. tog Zakona, mogu poduzimati samo na temelju pisanog obrazloženog naloga za njihovo provođenje koje izdaje sudac Vrhovnog suda Republike Hrvatske.

Člankom 3. stavkom 2. ZSSI-a propisano je da se odredbe tog zakona primjenjuju na obnašatelje dužnosti koje imenuje ili potvrđuje Hrvatski sabor, koje imenuje Vlada Republike Hrvatske, osim osoba koje imenuje Predsjednik Republike Hrvatske u skladu s odredbama zakona kojim se uređuje služba u Oružanim snagama Republike Hrvatske. Slijedom navedenog, Mario Miljavac kao ravnatelj OTC-a, obzirom ga na dužnost imenuje Vlada Republike Hrvatske, obveznik je ZSSI-a.

Člankom 2. stavkom 1. ZSSI-a propisano je da obveznici ne smiju svoj privatni interes stavljati ispred javnog interesa. Stavkom 2. istog članka propisano je da sukob interesa postoji kada su privatni interesi obveznika u suprotnosti s javnim interesom, a posebice kada privatni interes obveznika može utjecati na njegovu nepristranost u obavljanju javne dužnosti (potencijalni sukob interesa) i kada je privatni interes obveznika utjecao ili se osnovano može smatrati da je utjecao na njegovu nepristranost u obavljanju javne dužnosti (stvarni sukob interesa).

U konkretnom slučaju, a uzimajući u obzir i citirane odredbe posebnog zakona koji uređuje nadležnost OTC-a i imenovanje na dužnost ravnatelja, utvrđeno je da ne postoji poslovni odnos navedenog tijela s Ministarstvom kulture i medija, u kojem obveznik planira aplicirati na natječaj zajedno sa svojim bratom i sestrom kao suvlasnicima, a također se može zaključiti da ne postoji niti bilo koja druga razina povezanosti s tijelom u kojem obveznik obnaša dužnost.

Nadalje, obveznik u ovom slučaju ne stječe sredstva izravno od tijela u kojem obnaša dužnost, niti je povodom obnašanja dužnosti ravnatelja ovlašten poduzeti bilo koju radnju u postupku dodjele sredstava, dok u provedbi mjere tajnog nadzora telekomunikacijskih usluga državno tijelo kojem je na čelu postupa po nalogu suca Vrhovnog suda, kako je citirano odredbom posebnog zakona i određeno, te se stoga niti ne nalazi u situaciji sukoba interesa kako je ona definirana člankom 2. ZSSI-a.

Slijedom svega navedenog, obveznik Mario Miljavac može se kao suvlasnik predmetne nekretnine, prijaviti na natječaje koji raspisuje Ministarstvo kulture i medija, pod jednakim uvjetima i objektivnim kriterijima koja vrijede i za sve ostale građane Republike Hrvatske.

Slijedom svega navedenog, Povjerenstvo je dalo mišljenje kako je navedeno.

PREDSJEDNICA POVJERENSTVA

Aleksandra Jozić-Ileković, dipl. iur.

Dostaviti:

1. Obveznik Mario Miljavac, elektroničkom dostavom
2. Objava na internetskoj stranici Povjerenstva
3. Pismohrana